Kawontênan ing Palestinah taksih ajêg rame kemawon, namung panêmpuh ingkang mawi bom, sampun pinanggih suda. Ramenipun ing Palestinah wau katindakakên dening bôngsa Arab tuwin Yahudi ingkang sami niyat botên nêdya rukun, malah tumraping golongan wanita Arab inggih tumut angêmori damêl. Ing ngriku wontên panêdhanipun golongan Arab, supados nyuwak pulisi bôngsa Yahudi, awit tiyang wau botên kenging dipun pitados. Nanging raos ingkang makatên wau kados sami kemawon kalihan raosing bôngsa Yahudi anggèning botên rêmên dhatêng bôngsa Arab.